DELEGIRANA UREDBA KOMISIJE (EU) 2022/643

z dne 10. februarja 2022

o spremembi Uredbe (EU) št. 649/2012 Evropskega parlamenta in Sveta glede uvrstitve pesticidov, industrijskih kemikalij, obstojnih organskih onesnaževal in živega srebra na seznam ter posodobitve carinskih oznak

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (1) ter zlasti člena 23(4), točke (a), (b), (c) in (d), Uredbe,

ob upoštevanju naslednjega:

(1) Z Uredbo (EU) št. 649/2012 se izvaja Rotterdamska konvencija o postopku soglasja po predhodnem obveščanju za določene nevarne kemikalije in pesticide v mednarodni trgovini (2) (v nadaljnjem besedilu: Rotterdamska konvencija).

(2) Komisija je z izvedbenimi uredbami (EU) 2020/1280 (3), (EU) 2020/892 (4), (EU) 2020/1276 (5), (EU) 2020/18 (6), (EU) 2020/17 (7), (EU) 2020/1246 (8), (EU) 2020/2087 (9), (EU) 2019/1606 (10), (EU) 2020/23 (11) in (EU) 2020/1498 (12) sklenila, da za snovi benalaksil, beta-ciflutrin, bromoksinil, klorpirifos, klorpirifos-metil, fenamifos, mankozeb, metiokarb, tiakloprid oziroma tiofanat-metil ne obnovi odobritve za aktivne snovi v okviru Uredbe (ES) št. 1107/2009 Evropskega parlamenta in Sveta (13). Posledica navedenih dokončnih ureditvenih ukrepov je prepoved vsakršne uporabe navedenih snovi v kategoriji „pesticid“, ker niso bile odobrene za nobeno drugo uporabo v navedeni kategoriji. Zato bi bilo treba navedene snovi dodati na seznama kemikalij iz delov 1 in 2 Priloge I k Uredbi (EU) št. 649/2012.

(3) Industrija je aktivni snovi epoksikonazol in mekoprop umaknila iz postopka odobritve v skladu z Uredbo (ES) št. 1107/2009. Posledica navedenega umika je prepoved vsakršne uporabe navedenih snovi v kategoriji „pesticid“, ker niso bile odobrene za nobeno drugo uporabo v navedeni kategoriji. Poleg tega je usklajena razvrstitev epoksikonazola in mekopropa v skladu z Uredbo (ES) št. 1272/2008 Evropskega parlamenta in Sveta (14) zadosten dokaz, da snovi vzbujata zaskrbljenost za zdravje ljudi in za okolje. Zato bi bilo treba epoksikonazol in mekoprop dodati na seznama kemikalij iz delov 1 in 2 Priloge I k Uredbi (EU) št. 649/2012.

(4) Industrija je aktivno snov bifentrin umaknila iz postopka odobritve v skladu z Uredbo (ES) št. 1107/2009. Posledica navedenega umika je, da je bifentrin prepovedan za uporabo v podskupini „pesticid iz skupine fitofarmacevtskih sredstev“. Navedena prepoved pomeni strogo omejitev uporabe snovi na ravni kategorije „pesticid“, saj je bifentrin odobren le za uporabo v biocidnih proizvodih vrste proizvodov 8 v skladu z Uredbo (EU) št. 528/2012 Evropskega parlamenta in Sveta (15) v podskupini „drug pesticid, vključno z biocidi“, hkrati pa v skladu z navedeno uredbo ni nacionalnih dovoljenj za uporabo biocidnih proizvodov, ki vsebujejo bifentrin. Poleg tega je usklajena razvrstitev bifentrina v skladu z Uredbo (ES) št. 1272/2008 zadosten dokaz, da snov vzbuja zaskrbljenost za zdravje ljudi in za okolje. Zato bi bilo treba bifentrin dodati na seznama kemikalij iz delov 1 in 2 Priloge I k Uredbi (EU) št. 649/2012.

(5) Komisija je z Izvedbenim sklepom (EU) 2018/1251 (16) sklenila, da empentrina ne bo odobrila kot aktivne snovi v skladu z Uredbo (EU) št. 528/2012. Posledica navedenega dokončnega ureditvenega ukrepa je prepoved vsakršne uporabe empetrina v kategoriji „pesticid“, ker ni bil odobren za nobeno drugo uporabo v navedeni kategoriji. Zato bi bilo treba empetrin dodati na seznama kemikalij iz delov 1 in 2 Priloge I k Uredbi (EU) št. 649/2012.

(6) Industrija je aktivne snovi azinfos-etil, ferbam in heksazinon umaknila iz postopka odobritve v skladu z Uredbo (ES) št. 1107/2009. Posledica navedenega umika je prepoved vsakršne uporabe navedenih snovi v kategoriji „pesticid“, ker niso bile odobrene za nobeno drugo uporabo v navedeni kategoriji. Zato bi bilo treba azinfos-etil, ferbam in heksazinon dodati na seznam kemikalij iz dela 2 Priloge I k Uredbi (EU) št. 649/2012.

(7) Industrija je aktivno snov metomil umaknila iz postopka odobritve v skladu z Uredbo (ES) št. 1107/2009. Posledica navedenega umika je, da je metomil prepovedan za uporabo v podskupini „pesticid iz skupine fitofarmacevtskih sredstev“. Navedena prepoved pomeni prepoved uporabe snovi na ravni kategorije „pesticid“, glede na to, da metomil ni bil odobren za nobeno drugo uporabo v navedeni kategoriji. Zato bi bilo treba metomil dodati na seznam kemikalij iz dela 2 Priloge I k Uredbi (EU) št. 649/2012.

(8) Snovi 2,4-dinitrotoluen (2,4-DNT) in 4,4’-diaminodifenilmetan (MDA) sta navedeni v Prilogi XIV k Uredbi (ES) št. 1907/2006 Evropskega parlamenta in Sveta (17), saj sta bili predhodno opredeljeni kot snovi, ki vzbujata veliko zaskrbljenost. Zato je za navedeni snovi potrebno pridobiti avtorizacijo v skladu z naslovom VII Uredbe (ES) št. 1907/2006. Ker avtorizacija ni bila dodeljena, sta snovi 2,4-dinitrotoluen (2,4-DNT) in 4,4’-diaminodifenilmetan (MDA) strogo omejeni za industrijsko uporabo. Zato bi bilo treba navedeni snovi dodati na seznama kemikalij iz delov 1 in 2 Priloge I k Uredbi (EU) št. 649/2012.

(9) Uporaba živega srebra je omejena z Uredbo (EU) 2017/852 Evropskega parlamenta in Sveta (18), Uredbo (ES) št. 1907/2006, Direktivo 2011/65/EU Evrospkega parlamenta in Sveta (19) ter Direktivo 2006/66/ES Evropskega parlamenta in Sveta (20), zaradi česar je uporaba živega srebra strogo omejena za vso industrijsko uporabo. Zato bi bilo treba živo srebro dodati na seznama kemikalij iz delov 1 in 2 Priloge I k Uredbi (EU) št. 649/2012.

(10) Uporaba kadmija in njegovih spojin je strogo omejena z Uredbo (ES) št. 1907/2006 v podkategoriji „industrijska kemikalija za splošno uporabo“. Navedena omejitev pomeni strogo omejitev uporabe snovi na ravni kategorije „industrijske kemikalije“, saj so kadmij in njegove spojine prav tako strogo omejene v podskupini „industrijska kemikalija za profesionalno uporabo.“ Zato bi bilo treba kadmij in njegove spojine dodati na seznam kemikalij iz dela 2 Priloge I k Uredbi (EU) št. 649/2012.

(11) Uporaba svinca je strogo omejena z Uredbo (ES) št. 1907/2006 v podkategoriji „industrijska kemikalija za splošno uporabo“. Zato bi bilo treba svinec za navedeno podkategorijo dodati na seznam kemikalij iz dela 1 Priloge I k Uredbi (EU) št. 649/2012.

(12) Uporaba benzena kot sestavine drugih snovi je z Uredbo (ES) št. 1907/2006 strogo omejena v podkategoriji „industrijska kemikalija za splošno uporabo“. Zato bi bilo treba benzen kot sestavino drugih snovi za navedeno podkategorijo dodati na seznam kemikalij iz dela 1 Priloge I k Uredbi (EU) št. 649/2012.

(13) Uporaba bis(pentabromofenil) etra (dekaBDE) ter perfluorooktanojske kisline (PFOA), njenih soli in njej sorodnih spojin je z Uredbo (EU) 2019/1021 Evropskega parlamenta in Sveta (21) strogo omejena za vso industrijsko uporabo. Zato bi bilo treba navedene snovi dodati na seznam kemikalij iz delov 1 in 2 Priloge I k Uredbi (EU) št. 649/2012.

(14) Komisija je z Izvedbeno uredbo (EU) 2017/1506 (22) sklenila, da snovi malein hidrazid obnovi odobritev kot aktivni snovi v skladu z Uredbo (ES) št. 1107/2009, zaradi česar malein hidrazid in njegove holinove, kalijeve in natrijeve soli niso več prepovedane za uporabo v podskupini „pesticid iz skupine fitofarmacevtskih sredstev“. Zato bi bilo treba navedene snovi črtati s seznama kemikalij iz dela 1 Priloge I k Uredbi (EU) št. 649/2012.

(15) Konferenca pogodbenic Rotterdamske konvencije je na šestem zasedanju, ki je potekalo od 28. aprila do 10. maja 2013, odločila, da se komercialni pentabromodifenil eter, vključno s tetra- in pentabromodifenil etrom, ter komercialni oktabromodifenil eter, vključno s heksa- in heptabromodifenil etrom, vključita v Prilogo III k navedeni konvenciji, s čimer se je na podlagi navedene konvencije za navedene kemikalije začel uporabljati postopek soglasja po predhodnem obveščanju. Zato so bile navedene kemikalije z Delegirano uredbo Komisije (EU) 2015/2229 (23) dodane na seznam kemikalij iz dela 3 Priloge I k Uredbi (EU) št. 649/2012. Da bi olajšali izvajanje navedenega seznama in zlasti predložitev obvestil o izvozu nekaterih izdelkov, bi bilo treba navedene kemikalije navesti tudi v delu 1 Priloge I k Uredbi (EU) št. 649/2012.

(16) Vnos za komercialni oktabromodifenil eter v delu 3 Priloge I k Uredbi (EU) št. 649/2012 zajema tudi snov oktabromodifenil eter iz delov 1 in 2 Priloge I k navedeni uredbi. Zato bi bilo treba oktabromodifenil eter črtati s seznama kemikalij iz delov 1 in 2 Priloge I k Uredbi (EU) št. 649/2012.

(17) Konferenca pogodbenic Stockholmske konvencije o obstojnih organskih onesnaževalih („Stockholmska konvencija“) je na svojem devetem zasedanju, ki je potekalo od 29. aprila do 10. maja 2019, sklenila, da se snov dikofol vključi v Prilogo A k navedeni konvenciji. Posledično je bila navedena snov uvrščena na seznam v delu A Priloge I k Uredbi (EU) 2019/1021 ter bi jo zato bilo treba dodati na seznam kemikalij iz dela 1 Priloge V k Uredbi (EU) št. 649/2012. Ker seznam v delu 1 Priloge V k Uredbi (EU) št. 649/2012 prepoveduje izvoz snovi brez izjeme, uvrstitev dikofola v dela 1 in 2 Priloge I k navedeni uredbi ni več potrebna in bi jo bilo treba črtati.

(18) Konferenca pogodbenic Stockholmske konvencije je na svojem devetem zasedanju, ki je potekalo od 29. aprila do 10. maja 2019, sklenila, da se perfluorooktanojska kislina (PFOA), njene soli in njej sorodne spojine vključijo v Prilogo A k navedeni konvenciji z več izjemami in obveznostjo pogodbenic, da prepovejo izvoz pen za gašenje požarov, ki vsebujejo navedene kemikalije. Posledično so bile perfluorooktanojska kislina (PFOA), njene soli in njej sorodne spojine uvrščene na seznam iz dela A Priloge I k Uredbi (EU) 2019/1021 ter bi jih zato bilo treba dodati na seznam kemikalij iz dela 1 Priloge V k Uredbi (EU) št. 649/2012.

(19) Konferenca pogodbenic Stockholmske konvencije je na svojem sedmem zasedanju, ki je potekalo od 4. do 15. maja 2015, sklenila, da se snovi pentaklorofenol, njegove soli in estri vključijo v Prilogo A k navedeni konvenciji. Posledično so bile navedene snovi uvrščene na seznam iz dela A Priloge I k Uredbi (EU) 2019/1021 ter bi jih zato bilo treba dodati na seznam kemikalij iz dela 1 Priloge V k Uredbi (EU) št. 649/2012.

(20) Konferenca pogodbenic Stockholmske konvencije je na svojem četrtem zasedanju, ki je potekalo od 4. do 8. maja 2009, sklenila, da se perfluorooktan sulfonska kislina (PFOS), njene soli in perfluorooktan sulfonil fluorid vključijo v Prilogo B k navedeni konvenciji. Naveden vnos je bil leta 2019 naknadno spremenjen s Sklepom SC-9/4. Navedene snovi so uvrščene na seznam iz dela A Priloge I k Uredbi (EU) 2019/1021 ter bi jih zato bilo treba dodati na seznam kemikalij iz dela 1 Priloge V k Uredbi (EU) št. 649/2012.

(21) Del 1 Priloge V k Uredbi (EU) št. 649/2012 vsebuje vnos za izdelke, ki vsebujejo koncentracije tetra-, penta-, heksa- in heptabromodifenil etra, ki so enake ali višje od 0,1 mas. %, ko so delno ali v celoti proizvedene iz recikliranih materialov ali materialov iz odpadkov, pripravljenih za ponovno uporabo. Navedeni vnos temelji na omejitvi iz Uredbe (ES) št. 850/2004 Evropskega parlamenta in Sveta (24). Določbe v zvezi z navedenimi snovmi so bile spremenjene z Uredbo (EU) 2019/1021, ki zmanjšuje dovoljene koncentracije v izdelkih in dodaja dekabromodifenil eter na seznam polibromiranih difenil etrov. Navedene spremembe bi se morale odražati v delu 1 Priloge V k Uredbi (EU) št. 649/2012.

(22) Uredba (EU) 2017/852 prepoveduje izvoz živega srebra, nekaterih zmesi kovinskega živega srebra z drugimi snovmi, nekaterih spojin živega srebra in nekaterih proizvodov z dodanim živim srebrom. Navedene prepovedi izvoza bi se morale odražati v delu 2 Priloge V k Uredbi (EU) št. 649/2012.

(23) V skladu s členom 14(2) Uredbe (EU) št. 649/2012 se od Komisije zahteva, da spremeni razvrstitev kemikalij iz Priloge I k navedeni uredbi glede na kakršne koli spremembe, ki jih sprejme Svetovna carinska organizacija za nomenklaturo usklajenega sistema, ali glede na spremembe kombinirane nomenklature Evropske unije. Številne razvrstitve kemikalij v kombinirani nomenklaturi Evropske unije so bile spremenjene, saj so bile navedene kemikalije dodane v Prilogo I k Uredbi (EU) št. 649/2012. Navedene spremembe bi se morale odražati v Prilogi.

(24) Uredbo (EU) št. 649/2012 bi bilo zato treba ustrezno spremeniti.

(25) Primerno je zagotoviti razumno obdobje, da deležniki lahko sprejmejo potrebne ukrepe za uskladitev s to uredbo in da države članice lahko sprejmejo potrebne ukrepe za njeno izvajanje –

SPREJELA NASLEDNJO UREDBO:

Člen 1 Uredba (EU) št. 649/2012 se spremeni: (a) Priloga I se nadomesti z besedilom iz Priloge I k tej uredbi. (b) Priloga V se nadomesti z besedilom iz Priloge II k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije. Uporablja se od 1. julija 2022 .

Ta uredba je v celoti zavezujoča in se neposredno uporablja v vseh državah članicah. V Bruslju, 10. februarja 2022 Za Komisijo predsednica Ursula VON DER LEYEN

(1) UL L 201, 27.7.2012, str. 60.

(2) UL L 63, 6.3.2003, str. 29.

(3) Izvedbena uredba Komisije (EU) 2020/1280 z dne 14. septembra 2020 o neobnovitvi odobritve aktivne snovi benalaksil v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 301, 15.9.2020, str. 4).

(4) Izvedbena uredba Komisije (EU) 2020/892 z dne 29. junija 2020 o neobnovitvi odobritve aktivne snovi beta-ciflutrin v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 206, 30.6.2020, str. 5).

(5) Izvedbena uredba Komisije (EU) 2020/1276 z dne 11. septembra 2020 o neobnovitvi odobritve aktivne snovi bromoksinil v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 300, 14.9.2020, str. 32).

(6) Izvedbena uredba Komisije (EU) 2020/18 z dne 10. januarja 2020 o neobnovitvi odobritve aktivne snovi klorpirifos v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 7, 13.1.2020, str. 14).

(7) Izvedbena uredba Komisije (EU) 2020/17 z dne 10. januarja 2020 o neobnovitvi odobritve aktivne snovi klorpirifos-metil v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 7, 13.1.2020, str. 11).

(8) Izvedbena uredba Komisije (EU) 2020/1246 z dne 2. septembra 2020 o neobnovitvi odobritve aktivne snovi fenamifos v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 288, 3.9.2020, str. 18).

(9) Izvedbena uredba Komisije (EU) 2020/2087 z dne 14. decembra 2020 o neobnovitvi odobritve aktivne snovi mankozeb v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 423, 15.12.2020, str. 50).

(10) Izvedbena uredba Komisije (EU) 2019/1606 z dne 27. septembra 2019 o neobnovitvi odobritve aktivne snovi metiokarb v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 250, 30.9.2019, str. 53).

(11) Izvedbena uredba Komisije (EU) 2020/23 z dne 13. januarja 2020 o neobnovitvi odobritve aktivne snovi tiakloprid v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 8, 14.1.2020, str. 8).

(12) Izvedbena uredba Komisije (EU) 2020/1498 z dne 15. oktobra 2020 o neobnovitvi odobritve aktivne snovi tiofanat-metil v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 342, 16.10.2020, str. 5).

(13) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(14) Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).

(15) Uredba (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (UL L 167, 27.6.2012, str. 1).

(16) Izvedbeni sklep Komisije (EU) 2018/1251 z dne 18. septembra 2018 o neodobritvi empetrina kot obstoječe aktivne snovi za uporabo v biocidnih proizvodih 18. vrste proizvodov (UL L 235, 19.9.2018, str. 24).

(17) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).

(18) Uredba (EU) 2017/852 Evropskega parlamenta in Sveta z dne 17. maja 2017 o živem srebru in razveljavitvi Uredbe (ES) št. 1102/2008 (UL L 137, 24.5.2017, str. 1).

(19) Direktiva 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi (UL L 174, 1.7.2011, str. 88).

(20) Direktiva 2006/66/ES Evropskega parlamenta in Sveta z dne 6. septembra 2006 o baterijah in akumulatorjih ter odpadnih baterijah in akumulatorjih in razveljavitvi Direktive 91/157/EGS (UL L 266, 26.9.2006, str. 1).

(21) Uredba (EU) 2019/1021 Evropskega parlamenta in Sveta z dne 20. junija 2019 o obstojnih organskih onesnaževalih (UL L 169, 25.6.2019, str. 45).

(22) Izvedbena uredba Komisije (EU) 2017/1506 z dne 28. avgusta 2017 o obnovitvi odobritve aktivne snovi malein hidrazid v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 222, 29.8.2017, str. 21).

(23) Delegirana uredba Komisije (EU) 2015/2229 z dne 29. septembra 2015 o spremembi Priloge I k Uredbi (EU) št. 649/2012 Evropskega parlamenta in Sveta o izvozu in uvozu nevarnih kemikalij (UL L 317, 3.12.2015, str. 13).

(24) Uredba Evropskega parlamenta in Sveta (ES) št. 850/2004 z dne 29. aprila 2004 o obstojnih organskih onesnaževalih in spremembi Direktive 79/117/EGS (UL L 158, 30.4.2004, str. 7).